ᱟᱱᱚᱱᱫᱚ ᱯᱨᱚᱥᱟᱫᱽ ᱠᱤᱥᱠᱩ

ᱟᱱᱚᱱᱫᱚ ᱯᱨᱚᱥᱟᱫᱽ ᱠᱤᱥᱠᱩ ᱫᱚ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱟᱨ ᱚᱱᱚᱬᱦᱤᱭᱟᱹ ᱠᱟᱱᱟᱭ᱾

 ᱡᱟᱱᱟᱢ ᱟᱨ ᱥᱮᱪᱮᱫ 
ᱚᱱᱚᱬᱦᱤᱭᱟᱹ ᱟᱱᱚᱱᱫᱚ ᱯᱨᱚᱥᱟᱫᱽ ᱠᱤᱥᱠᱩ ᱣᱟᱜ ᱡᱟᱱᱟᱢ ᱫᱚ ᱓ ᱡᱟᱱᱩᱣᱟᱨᱤ ᱑᱙᱓᱑ ᱥᱟᱞᱮ ᱨᱮ ᱦᱩᱭ ᱞᱮᱱᱟ᱾ ᱟᱡᱟᱜ ᱡᱟᱱᱟᱢ ᱴᱷᱟᱶ ᱫᱚ ᱡᱷᱟᱨᱠᱷᱚᱸᱰ ᱯᱚᱱᱚᱛ (ᱩᱱ ᱡᱚᱠᱷᱮᱡ ᱫᱚ ᱵᱤᱦᱟᱨ) ᱨᱮᱱᱟᱜ ᱫᱩᱢᱠᱟᱹ ᱡᱮᱞᱟ (ᱱᱤᱛᱚᱜ ᱫᱚ ᱡᱟᱢᱛᱟᱲᱟ ᱡᱮᱞᱟ) ᱨᱮᱱᱟᱜ ᱵᱮᱣᱟ ᱰᱟᱠ ᱚᱲᱟᱜ ᱛᱟᱹᱨᱤ ᱨᱮ ᱢᱮᱱᱟᱜ ᱢᱩᱨᱞᱤᱰᱤ ᱟᱹᱛᱩ ᱨᱮ᱾ ᱟᱡ ᱵᱟᱵᱟ ᱦᱟᱜ ᱧᱩᱛᱩᱢ ᱫᱚ ᱢᱚᱫᱷᱩᱥᱩᱫᱚᱱ ᱠᱤᱥᱠᱩ ᱟᱨ ᱟᱭᱳ ᱫᱚ ᱱᱤᱥᱳᱫᱟ᱾

ᱟᱹᱛᱩ ᱨᱮᱱᱟᱜ ᱤᱥᱠᱩᱞ ᱠᱷᱚᱱ ᱜᱮ ᱟᱡᱟᱜ ᱮᱛᱚᱦᱚᱵ ᱥᱮᱪᱮᱫ ᱫᱚ ᱦᱩᱭ ᱞᱮᱱᱟ᱾ ᱚᱱᱟ ᱛᱟᱭᱚᱢ ᱡᱟᱢᱛᱟᱲᱟ ᱨᱮᱱᱟᱜ ᱡᱮ. ᱵᱤ. ᱥᱤ. ᱦᱟᱭ ᱤᱥᱠᱩᱞ ᱨᱮ ᱵᱷᱩᱨᱛᱤ ᱞᱮᱱᱟᱭ ᱟᱨ ᱑᱙᱔᱙ ᱥᱟᱞᱮ ᱨᱮ ᱚᱸᱰᱮ ᱠᱷᱚᱱ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ᱾ ᱤᱱᱟᱹ ᱛᱟᱭᱚᱢ ᱨᱟᱺᱪᱤ ᱛᱮ ᱥᱮᱱ ᱠᱟᱛᱮ ᱑᱙᱕᱒ ᱥᱟᱞᱮ ᱨᱮ ᱨᱟᱺᱪᱤ ᱠᱚᱞᱮᱡᱽ ᱠᱷᱚᱱ ᱟᱭ. ᱮ. (I.A.) ᱮ ᱯᱟᱥ ᱠᱮᱫᱟ᱾ ᱢᱮᱱᱠᱷᱟᱱ ᱜᱷᱟᱨᱚᱸᱡᱽ ᱨᱮᱱᱟᱜ ᱟᱱᱟᱴ ᱠᱷᱟᱹᱛᱤᱨ ᱟᱡᱟᱜ ᱯᱟᱲᱦᱟᱣ ᱫᱚ ᱚᱸᱰᱮ ᱜᱮ ᱛᱷᱩᱠᱟᱹᱢ ᱞᱮᱱ ᱛᱟᱭᱟ᱾

 ᱠᱟᱹᱢᱤ ᱡᱤᱭᱚᱱ 
ᱟᱱᱚᱱᱫᱚ ᱯᱨᱚᱥᱟᱫᱽ ᱠᱤᱥᱠᱩ ᱫᱚ ᱢᱤᱫ ᱢᱟᱪᱮᱛ ᱞᱮᱠᱟᱛᱮ ᱟᱡᱟᱜ ᱠᱟᱹᱢᱤ ᱡᱤᱭᱚᱱ ᱮ ᱮᱛᱚᱦᱚᱵ ᱞᱮᱫᱟ᱾ ᱩᱱᱤ ᱫᱚ ᱮᱛᱚᱦᱚᱵ ᱨᱮ ᱢᱤᱦᱤᱡᱟᱢ ᱦᱟᱭ ᱤᱥᱠᱩᱞ ᱟᱨ ᱛᱟᱭᱚᱢ ᱛᱮ ᱡᱟᱢᱛᱟᱲᱟ ᱠᱚᱞᱮᱡᱽ ᱨᱮ ᱢᱟᱪᱮᱛ ᱞᱮᱠᱟᱛᱮ ᱠᱟᱹᱢᱤ ᱠᱟᱛᱮ ᱡᱤᱨᱟᱹᱣ ᱮ ᱦᱟᱛᱟᱣ ᱞᱮᱫᱟ᱾

 ᱥᱟᱶᱦᱮᱫ ᱪᱟᱨᱪᱟ 
"ᱦᱚᱲ ᱥᱚᱢᱵᱟᱫᱽ" ᱯᱟᱛᱷᱟᱢ ᱦᱚᱛᱮᱛᱮ ᱩᱱᱤ ᱫᱚ ᱥᱟᱱᱛᱟᱲᱤ ᱥᱟᱶᱦᱮᱫ ᱫᱩᱱᱤᱭᱟᱹ ᱨᱮ ᱛᱟᱲᱟᱢᱮ ᱮᱦᱚᱵ ᱞᱮᱫᱟ᱾ ᱟᱡᱟᱜ ᱟᱭᱢᱟ ᱚᱞ ᱠᱚ ᱱᱚᱣᱟ ᱯᱟᱛᱷᱟᱢ ᱨᱮ ᱩᱪᱷᱟᱹᱱ ᱟᱠᱟᱱᱟ᱾ ᱑᱙᱕᱖ ᱥᱟᱞᱮ ᱨᱮ ᱟᱡᱟᱜ ᱯᱩᱭᱞᱩ ᱚᱱᱚᱬᱦᱮ ᱯᱩᱛᱷᱤ "ᱜᱩᱞᱟᱹᱡᱽ ᱵᱟᱦᱟ" ᱩᱪᱷᱟᱹᱱ ᱞᱮᱱᱟ᱾ ᱚᱱᱟ ᱞᱮᱠᱟ ᱛᱮ ᱩᱱᱤ ᱫᱚ ᱢᱚᱬᱮ ᱜᱮᱞ ᱫᱚᱥᱚᱠ ᱨᱤᱱᱤᱡ ᱚᱱᱚᱬᱦᱤᱭᱟᱹ ᱠᱟᱱᱟᱭ, ᱢᱮᱱᱠᱷᱟᱱ ᱛᱩᱨᱩᱭ ᱜᱮᱞ ᱫᱚᱥᱚᱠ ᱠᱷᱚᱱ ᱜᱮ ᱟᱡᱟᱜ ᱩᱯᱨᱩᱢ ᱫᱚ ᱡᱟᱹᱥᱛᱤ ᱯᱟᱥᱱᱟᱣ ᱞᱮᱱᱟ᱾ ᱟᱡᱟᱜ ᱚᱱᱚᱬᱦᱮ ᱠᱚᱨᱮ ᱥᱟᱱᱛᱟᱲ ᱥᱟᱶᱛᱟ ᱨᱮᱱᱟᱜ ᱠᱟᱛᱷᱟ ᱥᱟᱶᱛᱮ ᱢᱟᱹᱱᱢᱤ ᱡᱤᱭᱚᱱ ᱨᱮᱱᱟᱜ ᱫᱩᱞᱟᱹᱲ ᱨᱮᱱᱟᱜ ᱠᱟᱛᱷᱟ ᱠᱚᱦᱚᱸ ᱟᱹᱰᱤ ᱱᱟᱯᱟᱭ ᱛᱮ ᱯᱷᱚᱴᱮᱞ ᱟᱠᱟᱱᱟ᱾ ᱟᱡᱟᱜ ᱚᱞ ᱨᱮᱱᱟᱜ ᱥᱴᱟᱭᱤᱞ ᱫᱚ ᱥᱮᱨᱮᱧ ᱨᱮᱱᱟᱜ ᱨᱟᱹᱲ ᱞᱮᱠᱟ ᱟᱨ ᱟᱹᱰᱤ ᱥᱚᱡᱷᱮ ᱜᱮᱭᱟ᱾

 ᱥᱤᱨᱯᱷᱟᱹ ᱟᱨ ᱢᱟᱹᱱ 
ᱥᱟᱶᱦᱮᱫ ᱚᱞ ᱥᱟᱶ ᱥᱟᱶᱛᱮ ᱩᱱᱤ ᱫᱚ ᱥᱟᱶᱛᱟ ᱩᱛᱱᱟᱹᱣ ᱠᱟᱹᱢᱤ ᱨᱮᱦᱚᱸ ᱡᱚᱲᱟᱣ ᱮ ᱛᱟᱦᱮᱸ ᱠᱟᱱᱟ᱾ ᱥᱟᱱᱛᱟᱲᱤ ᱥᱟᱶᱦᱮᱫ ᱨᱮ ᱟᱡᱟᱜ ᱮᱱᱮᱢ ᱞᱟᱹᱜᱤᱫ ᱢᱤᱦᱤᱡᱟᱢ ᱨᱮᱱᱟᱜ 'ᱥᱟᱱᱛᱟᱲ ᱥᱚᱸᱥᱠᱨᱤᱛᱤ ᱥᱳᱥᱟᱭᱴᱤ' ᱯᱟᱦᱴᱟ ᱠᱷᱚᱱ ᱥᱤᱨᱯᱷᱟᱹ ᱠᱚ ᱪᱟᱞ ᱟᱠᱟᱫᱮᱭᱟ᱾ ᱥᱟᱶᱛᱮ ᱑᱙᱙᱓ ᱥᱟᱞᱮ ᱨᱮ AISWA ᱯᱟᱦᱴᱟ ᱠᱷᱚᱱ ᱢᱤᱫ ᱢᱟᱹᱱ ᱥᱟᱠᱟᱢ ᱦᱚᱸ ᱠᱚ ᱮᱢ ᱟᱠᱟᱫᱮᱭᱟ᱾

 ᱵᱟᱨᱦᱮ ᱡᱚᱱᱚᱲ
ᱛᱷᱚᱠ: ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱡᱟᱢᱛᱟᱲᱟ ᱦᱚᱱᱚᱛ ᱨᱮᱱ ᱦᱚᱲ
ᱛᱷᱚᱠ:ᱥᱟᱱᱛᱟᱞ ᱯᱟᱨᱜᱟᱱᱟ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱥᱟᱱᱛᱟᱲᱤ ᱚᱱᱚᱬᱦᱤᱭᱟᱹ
ᱛᱷᱚᱠ: ᱑᱙᱓᱑ ᱨᱮ ᱡᱟᱱᱟᱢ ᱟᱠᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ

 ᱥᱟᱹᱠᱷᱭᱟᱹᱛ